Det knastørre vejr fortsætter over Danmark.

Dag efter dag skinner solen fra en næsten skyfri himmel, og grundlovsdag bliver ingen undtagelse. Der venter masser af solskin og temperaturer, der når højere op, end hvad vi har set de seneste dage. Efter endnu en kølig morgen med temperaturer der faldt til 3,8 grader i Roskilde, er temperaturerne nu hastigt stigende. Temperaturen fortsætter med at stige til ud på eftermiddagen, hvor termometrene flere steder i Danmark vil vise 22 til 23 graders varme. Lokalt kan vi også nærme os 24 graders sommervarme. Luftmassen er nemlig en smule varmere, end det vi har oplevet de foregående dage, og det kommer vi til at mærke i hele landet. Koldere ved vestvendte kyster Det bliver dog – som vanen tro – koldere ved kyster, der oplever pålandsvind. Vinden blæser nok engang fra vest og nordvest, og selvom at den blot er svag til jævn, vil koldere luft fra havet blæse ind mod vestvendte kyster. Det giver alt andet lige lidt lavere temperaturer, og langs den jyske vestkyst kan man også opleve perioder med havgus. Havgus er tåge og lave skyer fra havet, der med pålandsvind kan blæse ind mod kysten og give skyet og tåget vejr i kystnære egne. Ellers vil solen skinne fra en næsten skyfri himmel. Når temperaturen når 21 til 23 grader, vil der dog flere steder kunne dannes cumulusskyer, der vil drive rundt på himlen som uskyldige vattotter. De skyer, der måtte dannes, vil dog forsvinde i løbet af aftenen, når temperaturen igen falder. Pas på solen Det solrige sommervejr lokker mange udenfor – med god grund – men vær opmærksom på, at solen står højt på sommerhimlen, og at UV-indekset er højt midt på dagen. Mellem klokken 12 og 14, når UV-indekset er højest, vil det kunne nå op mellem 5,5 og 6. Det betyder, at man risikerer at blive solskoldet på blot omkring en halv time, hvis man ikke har solbeskyttelse på.